ལྷན་ཅིག་

ལྷན་ཅིག་ནི་དུས་གཅིག་ཏུ་མཉམ་དུ་འབྱུང་བའམ་གནས་པའི་དོན་ཏེ། གཉིས་སམ་དུ་མ་ཞིག་ཕན་ཚུན་འབྲེལ་བ་དང་བཅས་ཏེ་དུས་མཉམ་དུ་ཡོད་པའམ་བྱེད་པའི་གནས་སྟངས་ལ་གོ་བའི་ཐ་སྙད་ཅིག་ཡིན་ནོ། །
སྒྲ་བཤད།
ལྷན་ཅིག་ཅེས་པའི་ཐ་སྙད་འདི་ལྷན་དང་གཅིག་གཉིས་སྦྱར་བ་ལས་གྲུབ་པ་ཡིན་ཏེ། ལྷན་ཞེས་པ་ནི་མཉམ་པའམ་འདྲེས་པའི་དོན་དང་། གཅིག་ཅེས་པ་ནི་དུས་གཅིག་ཏུ་ཞེས་པའི་དོན་ཡིན་པས། ལྷན་ཅིག་ཅེས་པ་ནི་དུས་གཅིག་ཏུ་མཉམ་དུ་ཞེས་པའི་དོན་ནོ། །
བེད་སྤྱོད་ཀྱི་དབྱེ་བ།
ལུས་དང་འབྲེལ་བའི་ལྷན་ཅིག
"ལུས་འདི་གཅིག་བུ་བྱུང་བ་ཡང་ལྷན་ཅིག་སྐྱེས་པའི་ཤ་རུས་དག་ཀྱང་ཞིག་སྟེ་སོ་སོར་འགྱེས་པར་འགྱུར་ན།" རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་༡༩༣ ཞེས་གསུངས་པ་ལྟར། ལུས་ཀྱི་ཤ་རུས་རྣམས་མ་ཡི་མངལ་ནས་དུས་གཅིག་ཏུ་སྐྱེས་ཀྱང་མཐར་ཐུག་སོ་སོར་འགྱེས་པར་འགྱུར་བའི་མི་རྟག་པའི་ཆོས་ཉིད་སྟོན་པར་བྱེད་དོ། །"རང་གི་ལུས་འདི་གཅིག་པུ་བྱུང་བ་ན་ཡང་དང་པོ་ནས་ལྷན་ཅིག་ཏུ་སྐྱེས་པའི་ཤ་དང་རུས་པ་ལ་སོགས་པ་དག་མཐར་ཤི་བ་ན་ཞིག་སྟེ་ཤ་རུས་སོ་སོར་ཐ་དད་པར་འགྱེས་པར་འགྱུར་ན་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་༤༣༠ཞེས་གསུངས་སོ། །

གཡུལ་འཐབ་དང་འབྲེལ་བའི་ལྷན་ཅིག
"དཔེར་ན་དགྲ་ལ་འཐབ་པ་རྙིང་པ་ཞེས་དེ་ལ་གོམས་པ་དག་དགྲ་དང་ཕན་ཚུན་ལྷན་ཅིག་ཏུ་གཡུལ་ངོར་རལ་ཁ་ལྷག་པ་ན་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།  ཤོག་ངོས་ ༤༠༨ཞེས་གསུངས་པ་ལྟར། དམག་མི་རྣམས་གཡུལ་དུ་ཕན་ཚུན་མཉམ་དུ་འཐབ་པའི་སྐབས་སུའང་ལྷན་ཅིག་ཅེས་པའི་ཐ་སྙད་འདི་བེད་སྤྱོད་བྱེད་དོ། །"འཐབ་མོ་བ་རྙིང་པ་མཚོན་ཆའི་ལས་དང་དགྲ་ཐབས་ལ་མཁས་པའི་སྐྱེ་བོ་དགྲ་དང་ལྷན་ཅིག་ཏུ་གཡུལ་ངོར་རལ་ཁ་ལྷགས་པའི་ཚེ་ན་རང་མཚོན་ལས་བཟུར་ཞིང༌།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་༡༧༩ ཞེས་གསུངས་པ་ལྟར། གཡུལ་འཐབ་ཀྱི་དཔེས་ཉོན་མོངས་པའི་དགྲ་དང་འཐབ་པའི་ཚུལ་སྟོན་པར་བྱེད་དོ། །

སྐྱེ་བ་དང་འབྲེལ་བའི་ལྷན་ཅིག
"སུམ་ཅུ་རྩ་གསུམ་པ་ལ་སོགས་པའི་ལྷ་དང་གཞན་ཡང་ཀླུ་ལ་སོགས་པའི་འཇིག་རྟེན་ན་ཡང་ལྷན་ཅིག་སྐྱེས་པ་དང་སྦྱར་བྱུང་བཞི་མཉམ་ལ་སོགས་པ་དང་གྱུར་པ་ལས་བྱུང་བའི་དྲི་ཞིམ་པོ་དང་ནི།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་༩༥ ཞེས་གསུངས་པ་ལྟར། ལྷ་དང་ཀླུ་སོགས་ཀྱི་འཇིག་རྟེན་དུ་རང་བཞིན་གྱིས་ལྷན་སྐྱེས་སུ་ཡོད་པའི་དྲི་བཟང་པོ་སོགས་ཀྱི་སྐོར་སྟོན་ནོ། །

བྱང་སེམས་ཀྱི་སྡོམ་པ་དང་འབྲེལ་བའི་ལྷན་ཅིག
"སྤྱོད་འཇུག་ལས་སེམས་སྡོམ་ལྷན་ཅིག་ཏུ་འཛིན་པར་ཡང་བཤད་ལ།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་༧༡ ཞེས་དང་། "སེམས་སྡོམ་ལྷན་ཅིག་ཏུ་ནོད་པའི་ཚེ་ཡང་སྔོན་དུ་སེམས་བསྐྱེད་དེ་ནས་སྡོམ་པ་ནོད་པས་རྟེན་དང་བརྟེན་པར་ཡོད་ལ་ཚིགས་བཅད་གཅིག་གིས་གཉིས་ཀ་ལེན་པ་དང་འཇུག་པ་ཉེ་བ་སྐད་ཅིག་མ་མང་པོས་བར་མ་ཚོད་པར་ལེན་པས་ལྷན་ཅིག་ཏུ་ལེན་པའི་སྒྲར་བརྗོད་ཀྱི་ཞིབ་མོར་དཔྱད་ན་ལྷན་ཅིག་མ་ཡིན་ཏེ་སྔ་ཕྱིར་ཡོད་པའི་ཕྱིར།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་༧༢ ཞེས་གསུངས་པ་ལྟར། བྱང་ཆུབ་སེམས་དཔའི་སེམས་བསྐྱེད་དང་སྡོམ་པ་གཉིས་དུས་གཅིག་ཏུ་ལེན་པའི་ཚུལ་སྟོན་ཀྱང་། ཞིབ་ཏུ་དཔྱད་ན་སྔ་ཕྱི་ཡོད་པས་དོན་དམ་དུ་ལྷན་ཅིག་མིན་པར་བསྟན་ནོ། །

ལས་རྒྱུ་འབྲས་དང་འབྲེལ་བའི་ལྷན་ཅིག
"ལྷན་ཅིག་བྱེད་པའི་རྐྱེན་གྱིས་དེ་ལ་ཅི་ཞིག་བྱས་ཤིང་བྱར་ཡོད་དམ་སྟེ་ཐགས་ཀྱི་རྐྱེན་ཚོགས་ཀྱང་ནམ་མཁའ་ཐགས་སུ་བཏག་པར་མི་ནུས་པ་བཞིན་ནོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་༤༣༧ཞེས་གསུངས་པ་ལྟར། ལས་རྒྱུ་འབྲས་ཀྱི་འབྲེལ་བ་ལ་ལྷན་ཅིག་བྱེད་རྐྱེན་གྱི་དབང་གིས་འབྲས་བུ་འབྱུང་མི་འབྱུང་གི་རྩོད་པ་སྟོན་ནོ། །

དགེ་བ་བསྡོམས་པ་དང་འབྲེལ་བའི་ལྷན་ཅིག
"དགེ་རྩ་ཆེན་པོ་ལྟ་ཅི་དགེ་རྩ་ཆུང་ངུ་ཡན་ཆད་ཀྱང་ཆེད་དུ་བྱ་བ་སེམས་ཅན་ཁོ་ནའི་དོན་གྱི་ཕྱིར་དུ་རང་གཞན་ཡོངས་ཀྱིས་དུས་གསུམ་བསགས་ཡོད་ཀྱི་དགེ་བ་དང་ལྷན་ཅིག་ཏུ་བསྡོམས་ནས་དེ་ཐམས་ཅད་བླ་མེད་བྱང་ཆུབ་ཆེན་པོ་འཐོབ་པའི་ཕྱིར་དུ་བསྔོ་བ་ལ་བསླབ་པར་བྱའོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་༤༨༢ཞེས་གསུངས་པ་ལྟར། རང་གཞན་གྱི་དགེ་བ་ཐམས་ཅད་མཉམ་དུ་བསྡོམས་ནས་བྱང་ཆུབ་ཏུ་བསྔོ་བའི་ཚུལ་སྟོན་ནོ། །
མཉམ་དུ་འགྲོགས་ཚུལ།
"ཤིང་རྣམས་དང་ལྷན་ཅིག་ཏུ་འགྲོགས་པར་འགྱུར།"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོགསངོས་༢༢༧ ཞེས་གསུངས་པ་ལྟར་ལྷན་ཅིག་ནི་གཅིག་གིས་གཅིག་ལ་འགྲོགས་ཏེ་མཉམ་དུ་གནས་པའི་དོན་དུ་འཇུག་གོ །དཔེར་ན་བྱང་ཆུབ་སེམས་དཔའ་རྣམས་ཀྱིས་དབེན་པའི་གནས་སུ་རི་དྭགས་དང་བྱ་རིགས་སོགས་དང་ "ལྷན་ཅིག་བདག་གནས་པར་འགྱུར་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་༤༢༨ཞེས་སྨོན་ལམ་འདེབས་པ་ལྟ་བུ་ཡིན་ནོ། །
དུས་མཚུངས་པར་སྐྱེ་ཚུལ།
"ལྷན་ཅིག་སྐྱེས་པ་ནི་ལུས་དང་ལྷན་ཅིག་སྐྱེས་པའི་རུས་དུམ་ཡིན་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོགསངོས་༢༢༨ ཞེས་གསུངས་པ་ལྟར། ལྷན་ཅིག་སྐྱེས་པ་ནི་དུས་གཅིག་ཏུ་སྐྱེས་པའམ་ཐོག་མ་ནས་མཉམ་དུ་བྱུང་བའི་དོན་ཏེ། "རང་གི་ལུས་འདི་གཅིག་པུ་ཉིད་དུ་མ་ཡི་མངལ་ནས་བྱུང་བ་ན་ཡང་དང་པོ་ནས་ལྷན་ཅིག་ཏུ་སྐྱེས་པའི་ཤ་དང་རུས་པ་ལ་སོགས་པ་དག་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་༤༣༠ཅེས་གསུངས་པ་ལྟར་རོ། །
འགྲན་སེམས་དང་འབྲེལ་བའི་བེད་སྤྱོད།
"དམན་པ་འདི་ཡང་བདག་དང་ནི་ལྷན་གཅིག་ཏུ་ནི་འགྲན་པར་བྱེད་དོ་ཞེས་གྲག་མོད་ཀྱི།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་༤༩༦ ཞེས་དང་། "བདག་དང་ལྷན་ཅིག་ཏུ་འགྲན་ཏེ་མཉམ་པོར་བྱེད་པར་གྲགས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོགསངོས་༢༧༤ཞེས་གསུངས་པ་ལྟར། ལྷན་ཅིག་ནི་འགྲན་སེམས་བསྒོམ་སྐབས་རང་དང་གཞན་མཉམ་པར་རྩོད་པའམ་འགྲན་པའི་དོན་དུའང་འཇུག་གོ །

ཚེ་རབས་དང་འབྲེལ་བའི་སྨོན་ལམ།
"ཕྱག་ན་རྡོ་རྗེ་དེ་དང་ལྷན་ཅིག་ཏུ་འགྲོགས་པར་ཤོག །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་༢༣༠དང་། "ལྷ༷་ཡི་བུ་མོ་ལྟ་ན་སྡུག་པ་རྣམ༷ས་དང༷་ལྷན༷་ཅི༷ག་ཏུ་ལྷའི་ཆུ་བོ་ད༷ལ་གྱི༷ས་འབ༷བ་པ་གསེར་དངུལ་གྱི་བྱེ་མ་བརྡལ་བ་མེ་ཏོག་སྣ་ཚོགས་པས་བརྒྱན་པར་ཕན་ཚུན་རྩེ་ཅིང་དགའ་བའི་ཁྲུས་ལ་སོགས་པས་དགའ་བདེའི་དཔལ་འབྱོར་ལ་གན༷ས་པར་ཤོ༷ག་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་༦༧༧ཅེས་གསུངས་པ་ལྟར། སེམས་ཅན་རྣམས་ཀྱིས་མ་འོངས་པའི་ཚེ་རབས་སུ་སངས་རྒྱས་བྱང་སེམས་རྣམས་དང་མཉམ་དུ་གནས་པར་སྨོན་ལམ་འདེབས་སྐབས་ལྷན་ཅིག་ཅེས་པའི་ཐ་སྙད་བེད་སྤྱོད་བྱེད་ཀྱིན་ཡོད།
བསྡུས་དོན།
ལྷན་ཅིག་ཅེས་པའི་ཐ་སྙད་འདི་ནི་གཉིས་སམ་དུ་མ་ཞིག་དུས་གཅིག་ཏུ་མཉམ་དུ་འབྱུང་བའམ་གནས་པའི་དོན་སྟོན་པའི་ཐ་སྙད་གལ་ཆེན་ཞིག་ཡིན་ཏེ། ལུས་ཀྱི་ཤ་རུས་ལྷན་སྐྱེས་ཀྱི་དཔེ་ལས་བཟུང་སྟེ། བྱང་སེམས་ཀྱི་སེམས་བསྐྱེད་དང་སྡོམ་པ་ལེན་ཚུལ། དགེ་བ་བསྡོམས་ནས་བསྔོ་བའི་ཚུལ་སོགས་ནང་པའི་གཞུང་མང་པོར་བེད་སྤྱོད་རྒྱ་ཆེན་པོ་བྱེད་ཀྱི་ཡོད་པ་གོང་གི་ལུང་ཁུངས་རྣམས་ཀྱིས་གསལ་པོར་སྟོན་ནོ། །
ལུང་ཁུངས།